《圣容寺》
宋代·李复

应感虽无地，栖真自有缘。
宝坊开泗水，香露散秦川。
草乱遗庵废，珠明旧相圆。
丰碑传异事，细字刻诚悬。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。